
COMUNICAT
privind modificarea regulilor de comercializare a energiei electrice produse în centrale electrice din surse regenerabile aparținând prosumatorilor 



Comitetul de reglementare al ANRE a aprobat, în ședința din data de 13 mai 2020, Ordinul nr. 77/2020 privind  modificarea și completarea Ordinului ANRE nr. 226/2018, care aduce modificări ce vizează, în principal, fluidizarea operațiunilor desfășurate în cadrul programului derulat prin Administrația Fondului pentru Mediu (AFM), precum și alte măsuri de optimizare a funcționării cadrului de reglementare aferent prosumatorilor. 

Modificările aduse cadrului de reglementare existent sunt, în principal, următoarele:
· au fost eliminate restricțiile de compatibilitate din reglementare în cazul contoarelor de măsurare a energiei electrice produse din surse regenerabile (E-SRE), inclusiv sistemul de comunicație aferent acestora, impuse în cadrul programului gestionat de Administratia Fondului de Mediu, a căror costuri sunt recunoscute în cadrul acestui program. Precizăm că aceste contoare sunt montate suplimentar față de contoarele de decontare, pentru care exista obligația de montaj gratuit pentru operatorii de distribuție; 

· instituirea obligației pentru prosumatori de a asigura accesul operatorilor de distribuție ȋn instalațiile proprii, pentru asigurarea activităților de montare şi sigilare a contoarelor de măsurare a energiei electrice inclusiv pentru activitățile ulterioare de verificare ale contoarelor de măsurare a energiei electrice din instalațiile acestora;

· citirea de către operatorii de distribuție a contoarelor de măsurare a energiei electrice produse din surse regenerabile, montate în cadrul programului derulat AFM se realizează doar la cererea prosumatorului persoană fizică, ȋn baza unei convenții încheiate ȋn acest sens ȋntre operatorul de distribuție şi prosumator;

· instituirea obligației pentru operatorii de distribuție de a stoca informaţiile referitoare la cantitățile de energie electrică măsurate pentru o perioadă de un an calendaristic;

· posibilitatea suspendării de către ANRE a acreditării pentru aplicarea sistemului de promovare prin certificate verzi și in cazul in care prosumatorul informează autoritatea asupra încheierii contractului de vânzare-cumpărare a energiei electrice produse de centrala de E-SRE cu putere electrică instalată de cel mult 27 kW pe loc de consum si livrată ȋn rețea.  

